|  |
| --- |
| 3.8 Årlig indberetning af tilsyns- og godkendelsesarbejdet |
| Senest den 1. april hvert år skal du bekræfte, at data om tilsyns- og godkendelsesarbejdet er afgivet og verificeret for det forudgående kalenderår samt indsende din myndigheds skriftlige vurdering af og bemærkninger til de indberettede data. Det fremgår af § 17.  Du skal benytte modulet "Årlig tilsynsindberetning", under "Indlæs data" i [Digital MiljøAdministration (DMA)](https://dma.mst.dk/). Indberetningen er delt op i tre dele: en afgørelsesdel, en tilsynsdel og en håndhævelsesdel. I indberetningsskemaerne genereres der automatisk en sammenstilling på aggregeret form af de oplysninger og data, som din kommune har afgivet i løbet af året. Det er oplysningerne i disse indberetningsskemaer, du skal bekræfte, at du har afgivet og verificeret.  I DMA under "Indlæs data" og "Vejledninger til indlæs data", kan du få adgang til vejledningen "Tilsynsindberetning", som kan guide dig detaljeret igennem, hvordan du bekræfter, at data er verificeret og afgivet. Du skal være logget ind på DMA for at få adgang til indberetningsskemaer og vejledning.  Faktaboks  Vær opmærksom på, at oplysninger (bortset fra de udvalgte oplysninger fra tilsynsrapporten) om udførte tilsyn og håndhævelser m.v. meddelt i december måned, skal afgives senest 1. april det efterfølgende år.  Før du går i gang, skal du sikre dig, at I har afgivet alle relevante data til DMA. I vejledningen "Tilsynsindberetning" i DMA er oplistet en række forhold, som I skal være særlige opmærksomme på.    Inden du bekræfter, at I har afgivet og verificeret alle data, skal du som tilsyns- og godkendelsesmyndighed tilføje følgende oplysninger i indberetningsskemaet:   * oplysninger om brugerbetaling for godkendelses- og tilsynsarbejdet, der er, eller vil blive, opkrævet for indberetningsåret (fra 1. januar til 31. december). I de tilfælde, hvor der har været anvendt fremmede tjenesteydelser til sagsbehandlingen, indeholder brugerbetalingen det samlede beløb, der er, eller vil blive, opkrævet hos virksomheden eller husdyrbruget m.v., altså opkrævning for kommunens timeforbrug + 57,79 % af regningsbeløbet eksklusiv moms for tjenesteydelserne. Læs mere om brugerbetaling i afsnittet ”Brugerbetaling” (4.4) * antal politianmeldelser og selvhjælpshandlinger på virksomheder, der er omfattet af databeskyttelsesforordningen og databeskyttelsesloven, fordelt på virksomhedsgrupperne i bekendtgørelsens bilag 3. Se mere i afsnittet ”Begrænsninger i afgivelse og offentliggørelse af oplysninger- henstillinger, håndhævelser, selvhjælpshandlinger og politianmeldelser” (3.7.6) * for virksomheder og husdyrbrug m.v. der **ikke**er omfattet af regelmæssige tilsyn: * antal tilsyn (altid ”øvrige tilsyn” (4.1.6)) fordelt på virksomhedsgrupperne i bekendtgørelsens bilag 3, hvis oplysningerne ikke er afgivet løbende * antal henstillinger, håndhævelser, selvhjælpshandlinger og politianmeldelser fordelt på virksomhedsgrupperne i bekendtgørelsens bilag 3, hvis oplysningerne ikke er afgivet løbende * antal markstakke, som du har konstateret ved tilsyn på husdyrbrug m.v. samt antal henstillinger, håndhævelser, selvhjælpshandlinger eller politianmeldelser i forbindelse med markstakke. Hvis du i forbindelse med indlæsning af håndhævelser har angivet markstakke (under ”Miljøforhold”), har DMA optalt dem. * en vurdering af og bemærkninger til de oplysninger, du afgiver eller offentliggør, herunder bemærkninger til oplysninger om godkendelser og revurderinger der afgives i medfør af godkendelsesbekendtgørelsens § 51, afgørelser om fravigelse af krav der afgives i medfør af maskinværkstedsbekendtgørelsens § 45 samt registreringer og afgørelser om skærpede, supplerende krav eller dispensation der offentliggøres i medfør af bekendtgørelse om mellemstore fyringsanlæg § 93.   Sammentællingerne i indberetningsskemaerne viser de data, du som tilsyns- og godkendelsesmyndighed har afgivet til [DMA](https://dma.mst.dk/), enten direkte eller via et fagsystem.  Hvis der er uoverensstemmelser mellem oplysningerne i indberetningsskemaet og dine egne opgørelser, så skal du sikre dig, at eventuelle fejl i afgivelser af data til DMA bliver rettet, inden du bekræfter årsindberetningen. Du skal i den forbindelse være opmærksom på, om der er overensstemmelse mellem, hvordan sammentællingerne sker i dine interne opgørelser og i DMA.  Som hjælp til fejlfindingen kan du ved at klikke på de autogenerede tal i indberetningsskemaet se, hvilke data der ligger til grund for DMA’s sammentælling. På den måde har du mulighed for at se, hvor der eventuelt er sket fejl i afgivelsen af data. Herefter kan du rette fejlregistreringerne.  I løbet af et kalenderår kan der ske ændringer, som fx at virksomheder skifter virksomhedsgruppe, kategori eller myndighed, sammenlægges med en anden virksomhed eller bliver inaktive. DMA sørger automatisk for, at tilsynsindberetningen altid viser de opdaterede registreringer for virksomheder og husdyrbrug m.v. hos din myndighed inden for de relevante virksomhedsgrupper. DMA viser også udførte tilsyn og meddelte afgørelser og håndhævelser for kalenderåret.  Tilsyn, der er udført på virksomheder eller husdyrbrug m.v., som i løbet af kalenderåret har skiftet virksomhedsgruppe eller kategori, tælles stadig med under den virksomhedsgruppe eller kategori, som virksomheden var omfattet af, da tilsynet blev udført. Inaktive virksomheder, som fik et tilsynsbesøg, inden de blev inaktive, tælles også med. Tilsyn udført på virksomheder, som inden for kalenderåret har skiftet myndighed, tælles med hos den myndighed, som har udført tilsynet, og tilsvarende bliver håndhævelsen opgjort hos den myndighed, som meddelte håndhævelsen. Desuden tælles håndhævelsen med, også selvom virksomheden er blevet inaktiv efter meddelelse af håndhævelsen.  Du kan læse mere i vejledningen "Tilsynsindberetning" i DMA om, hvordan de forskellige ændringer tæller med i de aggregerede data.    Når du på DMA godkender årets indberetning, bekræfter du, at alle data for det forudgående år er afgivet og verificeret, jf. § 17. Herefter vil årsindberetningen blive offentliggjort på myndighedens side på DMA. |
| Retsgrundlag  *Miljøtilsynsbekendtgørelsen, § 17*  Tilsyns- og godkendelsesmyndigheden skal hvert år senest den 1. april til Miljøstyrelsen med de  begrænsninger, der følger af anden lovgivning, indsende deres skriftlige vurdering af og bemærkninger til  de oplysninger, der skal meddeles efter §§ 14 og 15 i denne bekendtgørelse, efter § 51 i bekendtgørelse  om godkendelse af listevirksomhed, efter § 45 i bekendtgørelse om virksomheder, der forarbejder emner  af jern, stål eller andre metaller og efter § 93, stk. 1 og 2, og § 94 i bekendtgørelse om miljøkrav for  mellemstore fyringsanlæg for det forudgående kalenderår, samt bekræfte, at alle data er afgivet og verificeret.  Stk. 2. Tilsyns- og godkendelsesmyndigheden skal endvidere hvert år senest den 1. april til Miljøstyrelsen  om det forudgående år oplyse følgende:  1) Antal politianmeldelser og selvhjælpshandlinger for de virksomheder og husdyrbrug m.v., som er omfattet  af persondataloven.  2) Antal henstillinger, påbud, forbud, indskærpelser, selvhjælpshandlinger og politianmeldelser vedrørende  forhold, som berører markstakke.  3) Antal påbud, forbud, indskærpelser, henstillinger, selvhjælpshandlinger eller politianmeldelser, som  vedrører reglerne i eller afgørelser efter kapitel 3 og 4 samt § 46, stk. 1, nr. 1-6 og stk. 2, §§ 49, 54,  55, 56, 58, 59, 60, 61 og 62, § 73, stk. 5, § 74, stk. 5, §§ 75 og 79, § 81, stk. 1, nr. 2, § 82, § 83, stk. 1,  nr. 1 og 2, § 84, § 86, nr. 2, § 88 og § 90, stk. 2, i bekendtgørelse om miljøkrav for mellemstore fyringsanlæg.  Dette gælder dog ikke reglerne om emissionsgrænseværdier for spormetaller og CO, reglerne  om egenkontrol for spormetaller, reglen om indretning af målested og reglerne om måling og  regulering af O2-indholdet i røggassen. |